BMW se 8-reeks: Duur maar pure vuur | Maroela Media
Verskillende mense hou van verskillende motors om verskeie redes – en dit is geensins 'n slegte ding nie. Kan jy jou 'n wêreld indink waar daar net bakkies is, of net luikrûe? Daar was tot dusver nie 'n beter voorbeeld vir my oor hoe 'n klein verandering 'n voertuig geheel en al kan verander nie.
Ek het onlangs tyd met 'n reeks voertuie deurgebring – spesifiek die reeks BMW M8 Competitions. Die koepee was eerste aan die beurt: 'n vuurvretende monster met 2+2-sitplekke en 'n asemrowende 0–100 km/h-tyd van 3,2 sekondes.
Toe kom die afslaandak- M8 Competition. Ek kon my nie indink hoekom 'n mens ooit só 'n ryding sou wou hê nie. En toe ry ek laastens met die pragtige BMW M8 Competition Gran Coupé: 'n vierdeur- en viersitplekweergawe van die M8.
Hier sit ons met drie van dieselfde voertuie, elkeen met 'n ander soort koper en 'n uiteenlopende karakter. Die koepee is die gefokusde teervreter. Die afslaandak is vir diegene wat dit geniet om 'n bergpas aan te durf asof hul broek aan die brand is, tot by die kus – dan rustig die uitsig in te neem met miljoene myle kopruimte. Die Gran Coupé is vir my, die man met drie kinders.
Al drie voertuie is werklik mooi. Al drie word deur BMW se fantastiese 4.4-turboaangejaagde V8 aangedryf wat 460 kW en 750 Nm bied. Die vierdeur snel soos die koepee in 3,2 sekondes van 0 tot 100 km/h en die afslaandak in 3,3 sekondes. Almal is elektronies beperk tot 250 km/h – maar sal by die 300 km/h draai indien die elektroniese goggas verwyder word.
Op die pad is waar die M8 tot sy eie reg kom. Al drie weergawes vreet die myle op. Die Gran Coupé is vir my die gemaklikste een, en sal my keuse wees. Die vierdeurmodel was met Pirelli-bande toegerus wat baie beter vastrap gebied het as sy twee boeties wat op Michelins geloop het. Wanneer die M8 Competition met koolstofkeramiekremme toegerus is, bly dit voorwaar 'n wapen in pylvakrenne, óf óm 'n renbaan.
Die M8-reeks sit boaan die BMW-troon. Dit is baie geld, maar vir diegene wat dit kan bekostig, is daar geen rede hoekom hulle nié na die M8 moet kyk nie.